title: 2011/619/EÚ: Rozhodnutie Európskeho parlamentu z  10. mája 2011 o účtovnej závierke Európskej policajnej akadémie za rozpočtový rok 2009#Uznesenie Európskeho parlamentu z  10. mája 2011 o absolutóriu za plnenie rozpočtu za rozpočtový rok 2009: výkonnosť, finančné hospodárenie a kontrola agentúr EÚ

text:
               27.9.2011

               SK

               Úradný vestník Európskej únie

               L 250/268

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke Európskej policajnej akadémie za rozpočtový rok 2009
   (2011/619/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej policajnej akadémie za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2009 spolu s odpoveďami akadémie (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0150/2011),

               1.

               odkladá schválenie účtovnej závierky Európskej policajnej akadémie za rozpočtový rok 2009;

               2.

               poveruje svojho predsedu, aby postúpil toto rozhodnutie riaditeľovi Európskej policajnej akadémie, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 137.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 256, 1.10.2005, s. 63.

      (4)  Ú. v. ES L 357, 31.12 2002, s. 72.

      UZNESENIE EURÓPSKEHO PARLAMENTU
      z 10. mája 2011
      o absolutóriu za plnenie rozpočtu za rozpočtový rok 2009: výkonnosť, finančné hospodárenie a kontrola agentúr EÚ
      EURÓPSKY PARLAMENT,

                  —

                  so zreteľom na správu Komisie Európskemu parlamentu z 15. októbra 2008 o následných opatreniach k rozhodnutiam o udelení absolutória za rok 2006 [KOM(2008) 629] a na pracovný dokument útvarov Komisie pripojený k tejto správe [SEK(2008) 2579],

                  —

                  so zreteľom na oznámenie Komisie z 11. marca 2008 s názvom Európske agentúry – ďalší postup [KOM(2008) 135],

                  —

                  so zreteľom na svoje uznesenie z 5 mája 2010 o absolutóriu za plnenie rozpočtu za rozpočtový rok 2008: výkonnosť, finančné hospodárenie a kontrola agentúr (1),

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2),

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 96,

                  —

                  so zreteľom na osobitnú správu Dvora audítorov č. 5/2008 s názvom Agentúry Európskej únie: dosahovanie výsledkov,

                  —

                  so zreteľom na osobitné výročné správy (4) Dvora audítorov o účtovných závierkach decentralizovaných agentúr za rozpočtový rok 2009,

                  —

                  so zreteľom na svoju štúdiu o uskutočniteľnosti a možnosti zriadenia spoločných útvarov pre agentúry EÚ, ktorá bola vydaná 7. apríla 2009,

                  —

                  so zreteľom na svoje vyhlásenie z 18. mája 2010 o úsilí Európskej únie v boji proti korupcii (5),

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0149/2011),

                  A.

                  keďže toto uznesenie obsahuje pre každý subjekt podľa článku 185 nariadenia (ES, Euratom) č. 1605/2002 horizontálne poznámky ako prílohu k rozhodnutiam o udelení absolutória podľa článku 96 nariadenia (ES, Euratom) č. 2343/2002 a článku 3 prílohy VI k rokovaciemu poriadku Európskeho parlamentu;

                  B.

                  keďže zvyšovanie počtu agentúr nabralo počas ostatných rokov nevídané rozmery a keďže to umožnilo externalizáciu niektorých úloh Komisie;

                  C.

                  keďže po prijatí uvedeného oznámenia Komisie z 11. marca 2008 Parlament, Rada a Komisia opätovne spustili projekt vymedzenia spoločného rámca pre agentúry a v roku 2009 založili medziinštitucionálnu pracovnú skupinu;

                  D.

                  keďže táto medziinštitucionálna pracovná skupina sa stretla po tretí raz na politickej úrovni 10. novembra 2010 a keďže sa zaoberala týmito bodmi: kritériá zriaďovania nových agentúr, výber sídla agentúr a dohoda o sídle, zloženie správnych rád, postupy menovania riaditeľov, hodnotenie a výkonnosť, viacročný program a administratívna podpora;

                  E.

                  keďže Dvor audítorov tiež plánuje posúdiť výkonnosť agentúr a predložiť osobitnú správu o referenčnom porovnávaní nákladov agentúr Únie do konca roku 2011;

                  F.

                  keďže príspevky Únie decentralizovaným agentúram sa v období rokov 2000 až 2011 veľmi výrazne zvýšili;

                  G.

                  keďže vo vyhlásení Európskeho parlamentu z 18. mája 2010 o úsilí Európskej únie v boji proti korupcii sa Komisia a príslušné agentúry Únie vyzývajú, aby prijali všetky potrebné opatrenia a poskytli dostatočné zdroje s cieľom zabezpečiť, aby sa finančné prostriedky Únie nestali predmetom korupcie, a aby zaviedli odrádzajúce sankcie v prípade, že dôjde ku korupcii alebo podvodu,

            I.   SPOLOČNÉ PROBLÉMY V OBLASTI FINANČNÉHO HOSPODÁRENIA

         Prenos a rušenie prevádzkových rozpočtových prostriedkov

                  1.

                  berie na vedomie, že Dvor audítorov opäť upriamuje pozornosť na veľký objem prenosov a rušenia prevádzkových rozpočtových prostriedkov v prípade viacerých agentúr počas rozpočtového roka 2009; ďalej berie na vedomie existenciu nevyužitých rozpočtových položiek a vysoký počet presunov v prípade niektorých agentúr; vyzýva dotknuté agentúry, aby zvýšili úsilie o zlepšenie finančného a rozpočtového plánovania a programovania;

                  2.

                  uznáva problémy vyplývajúce z viacročného charakteru mnohých programov a časového odstupu medzi prijatím platieb a vykonaním zodpovedajúcich úloh a následnou úhradou v súvislosti s nimi; zdôrazňuje však, že výsledné výdavky by mali byť predvídateľné a malo by sa nájsť riešenie, ktoré by bolo v súlade so zásadou ročnej platnosti rozpočtu Únie;

                  3.

                  upozorňuje na to, že vysoká úroveň prenosov a rušenia často poukazuje na neschopnosť agentúry hospodáriť v prípade veľkého zvýšenia jej rozpočtu; pýta sa, či by pre rozpočtové orgány nebolo v budúcnosti zodpovednejšie, aby obozretnejšie rozhodovali o zvýšeniach v rozpočtoch agentúr vzhľadom na čas potrebný na vykonávanie nových činností;

         Hospodárenie s hotovosťou

                  4.

                  vyzýva agentúry, aby zlepšili ročné odhady svojich hotovostných potrieb; konštatuje, že agentúry často zaznamenávajú vysoké hotovostné zostatky, a preto ich nabáda, aby sledovali dobrý príklad Európskeho monitorovacieho centra pre drogy a drogovú závislosť (EMCDDA), ktoré v roku 2009 zlepšilo svoj odhad tým, že príslušnému útvaru Komisie predložilo a následne pravidelne aktualizovalo podkladový dokument, ktorým odôvodňovalo svoje štvrťročné žiadosti o platby;

         Nezrovnalosti v postupoch verejného obstarávania

                  5.

                  opäť vyjadruje znepokojenie nad tým, že Dvor audítorov v prípade niekoľkých agentúr zistil nedostatky v postupoch obstarávania;

                  6.

                  vyzýva preto agentúry, aby sprísnili svoje vnútorné kontroly s cieľom zabezpečiť, aby sa správne plnili zmluvy a uplatňovali postupy verejného obstarávania; nie je pripravený akceptovať chronickú neschopnosť zaviesť taký systém kontroly, ktorý včas zabráni neustálym chybám oslabujúcim zákonnosť a správnosť transakcií agentúr alebo ich včas odhalí;

                  7.

                  nalieha v tejto súvislosti na agentúry, aby:

                              —

                              zlepšili transparentnosť odhadov a zodpovednosť za projekty,

                              —

                              posilnili svoje postupy schvaľovania verejného obstarávania pri rozhodovaní o financovaní a vypracúvaní pracovných programov,

                              —

                              zabezpečili zrozumiteľné zverejnenie informácií o výnimkách vo svojich výročných správach o činnosti,

                              —

                              zabezpečili primerané riešenie prípadných nezrovnalostí,

                              —

                              vypracovali následné kontroly a podávali o nich správy;

                  8.

                  nabáda tiež agentúry, aby vypracovali a následne pravidelne aktualizovali prehľadnú tabuľku s opisom svojich finančných tokov a povinností účastníkov finančných operácií a prevádzkových aktérov;

                  9.

                  vyzýva všetky agentúry, aby na svojich internetových stránkach zverejnili zoznam všetkých zmlúv verejného obstarávania uzavretých aspoň za posledné tri roky, a žiada Komisiu, aby sa i naďalej usilovala o zlepšenie dostupnosti týchto informácií a aby ich konečne začlenila do svojho systému finančnej transparentnosti;

                  10.

                  víta však skutočnosť, že Eurojust prijal opatrenia na odhadovanie trhovej hodnoty príslušných produktov a služieb pred začatím postupov verejného obstarávania; domnieva sa, že táto iniciatíva je dôležitým postupom, ktorý by mali nasledovať ďalšie agentúry; okrem toho víta ročný plán verejného obstarávania Eurojustu na rok 2009, ktorý významne pomohol jeho oddeleniam a útvarom pri riadení jeho verejných súťaží; zdôrazňuje najmä, že tieto iniciatívy zlepšujú usmerňovanie a kontrolu, ktoré vykonáva povoľujúci úradník;

         Riadenie grantov

                  11.

                  považuje za dôležité, aby agentúry zlepšili riadenie grantov tým, že:

                              —

                              budú u príjemcov grantov vykonávať kontroly na mieste,

                              —

                              budú presadzovať štandardné jednotkové náklady podľa kategórií namiesto grantov založených na úhrade oprávnených nákladov,

                              —

                              jasne opíšu, oznámia a budú monitorovať povinnosti zúčastnených subjektov,

                              —

                              poskytnú operačný plán odsúhlasený všetkými zúčastnenými subjektmi;

            II.   SPOLOČNÉ PROBLÉMY V OBLASTI ĽUDSKÝCH ZDROJOV

         Postupy prijímania zamestnancov

                  12.

                  berie na vedomie, že vo viacerých agentúrach boli zistené nedostatky v postupoch prijímania zamestnancov, čo ohrozuje transparentnosť týchto postupov a/alebo porušuje zásadu rovnakého zaobchádzania pri plnení kritérií oprávnenosti; konštatuje najmä, že Dvor audítorov opakovane poukazuje na tieto nedostatky:

                              —

                              neexistujú dôkazy o tom, či sú kritériá výberu a prahy, ktoré uchádzači musia splniť, aby boli pozvaní na písomné testy/pohovory, stanovené pred začatím procesu hodnotenia,

                              —

                              dokumentácia k postupom prijímania zamestnancov je nedostatočná,

                              —

                              k interným a externým uchádzačom sa v týchto postupoch nepristupuje rovnako,

                              —

                              súťaž je obmedzená;

                        a domnieva sa, že tieto nedostatky by mohli znížiť schopnosť agentúr vyvrátiť možné tvrdenia o svojvoľných rozhodnutiach o prijímaní zamestnancov; domnieva sa tiež, že keďže súťaž je obmedzená, výsledné výbery nemusia predstavovať optimálny výber a ľudské a finančné zdroje môžu byť použité neefektívne;

                  13.

                  žiada vytvorenie systému krížovej kontroly medzi agentúrami pre prípad porušenia pracovnej disciplíny či zlého hospodárenia, ktorého sa dopustila určitá osoba v rámci svojho bývalého zamestnania v agentúre, ak táto osoba podá žiadosť o zamestnanie v inej agentúre;

                  14.

                  vyzýva preto agentúry, aby prijali nevyhnutné opatrenia na zvýšenie objektívnosti a transparentnosti svojich procesov prijímania zamestnancov; v tejto súvislosti sa domnieva, že iniciatíva agentúry Frontex na prijatie vykonávacích pravidiel a vnútorných usmernení pre členov jej výberových komisií je dôležitým postupom, ktorý by mali uplatňovať aj ostatné agentúry; víta najmä iniciatívu agentúry Frontex, ktorej cieľom je prijatie politiky prijímania zamestnancov obsahujúcej konkrétne opatrenia ako:

                              —

                              dodržanie termínu pri menovaní členov výberovej komisie,

                              —

                              príprava otázok ústneho pohovoru a obsahu písomného testu vopred,

                              —

                              anonymné hodnotenie písomných testov.

                              —

                              modelové odpovede na otázky ústneho pohovoru a písomný test,

                              —

                              zápisnica zaznamenávajúca rozhodnutia pri všetkých konaniach,

                              —

                              nástroj elektronického výberu na uľahčenie prijímania zamestnancov a výberového konania;

                        a zdôrazňuje, že túto politiku je potrebné dôsledne vykonávať a preukázať, že prináša výsledky;

         Plnenie plánov prijímania zamestnancov

                  15.

                  konštatuje, že plány prijímania zamestnancov agentúr sa často neplnia v plnej miere, a pozoruje nedostatok súladu medzi odhadmi rozpočtu a odhadmi stavu zamestnancov, čo by mohlo ovplyvniť pohľad zainteresovaných strán na využitie zamestnancov agentúrami; nabáda inštitúcie Únie, aby i naďalej hľadali spôsoby, ako možno zjednodušiť postupy prijímania zamestnancov; vyzýva preto agentúry, aby vynaložili väčšie úsilie, pokiaľ ide o plnenie a monitorovanie svojich plánov prijímania zamestnancov; vyzýva agentúry, aby vo svojich pracovných programoch a výročných správach o činnosti tiež uviedli dodatočné informácie o prideľovaní a využití ľudských zdrojov a popis vplyvu stanovovania svojich cieľov na personál, ktorý je k dispozícii; vyzýva Komisiu, aby vyhodnotila požadovaný počet pracovných miest v jednotlivých agentúrach, porovnala skutočný počet pracovných miest v súčasnosti s odhadmi zahrnutými do rozpočtu, posúdila, či tieto odhady prekračujú potreby a kapacity agentúr, a poskytla Parlamentu prehľad o tejto veci;

                  16.

                  berie na vedomie skutočnosť, že každoročne dochádza k výmene zamestnancov medzi agentúrami, a to vrátane riaditeľov; vyzýva Komisiu, aby poskytla Parlamentu prehľad o všetkých zamestnancoch, ktorí od roku 2008 prešli z jednej agentúry do druhej;

                  17.

                  žiada Komisiu, aby poskytla informácie o existencii a uplatňovaní právnych úprav týkajúcich sa príslušných povinností a záväzkov úradníkov podľa článku 16 Služobného poriadku úradníkov Európskej únie (6) (tzv. „prechodné obdobia“) vo všetkých agentúrach;

         Dočasní zamestnanci

                  18.

                  vyzýva agentúry, aby zabezpečili, že dočasní zamestnanci nebudú poverovaní citlivými úlohami, keďže prijímanie dočasných zamestnancov podlieha obmedzeniam stanoveným v pláne pracovných miest; vyjadruje poľutovanie nad tým, že v niektorých prípadoch agentúry prijali takýchto zamestnancov na plnenie citlivých úloh alebo im umožnili prístup k citlivým informáciám; rád by zdôraznil riziko možných bezpečnostných narušení spojených s prístupom dočasných zamestnancov k citlivým informáciám alebo ich neoboznámením s postupmi, ktoré majú dodržiavať;

         Konflikt záujmov

                  19.

                  pripomína agentúram význam riadneho zaručenia nezávislosti svojich zamestnancov a expertov; vyzýva agentúry, aby najmä dôkladne dokumentovali a posudzovali jej kontrolu; zdôrazňuje, že dobré meno agentúry môže byť ohrozené v prípadoch, keď čelí obvineniam z konfliktu záujmov;

                  20.

                  vyzýva Komisiu, aby poskytla Parlamentu podrobný prehľad kritérií, ktoré sa uplatňujú s cieľom zabezpečiť nezávislosť prijímaných zamestnancov, najmä pokiaľ ide o možný konflikt záujmov, a aby v prípade akejkoľvek nezrovnalosti uplatnila odrádzajúce sankcie;

                  21.

                  vyzýva Dvor audítorov, aby uskutočnil dôkladnú analýzu prístupu agentúr k riadeniu situácií, v ktorých dochádza k možnému konfliktu záujmov;

            III.   SPOLOČNÉ PROBLÉMY V OBLASTI SYSTÉMOV VNÚTORNEJ KONTROLY

                  22.

                  vyzýva agentúry, aby naďalej zlepšovali svoje systémy vnútornej kontroly a podporili tak ročné vyhlásenie riaditeľov o vierohodnosti; zdôrazňuje tiež, že pre agentúry je dôležité, aby skutočne vytvorili funkciu riadenia rizika na registrovanie rizík a tvorbu plánov pre zmierňujúce opatrenia;

         Zhrnutia správ o vnútornom audite

                  23.

                  naliehavo vyzýva riaditeľov všetkých agentúr, aby si v plnej miere plnili povinnosť zahrnúť do správ obsahujúcich zhrnutie správ Útvaru pre vnútorný audit (IAS) pre orgán udeľujúci absolutórium:

                              —

                              počet a typ vnútorných auditov vykonaných IAS,

                              —

                              všetky odporúčania (vrátane tých, ktoré by agentúra mohla potenciálne odmietnuť) a

                              —

                              všetky opatrenia prijaté na základe týchto odporúčaní;

                        víta v tejto súvislosti iniciatívu agentúry Frontex na presadenie harmonizovanej štruktúry na riešenie týchto zhrnutí pre orgán udeľujúci absolutórium, ktoré by využívali všetky agentúry;

                  24.

                  berie však na vedomie aj skutočnosť, že niektoré agentúry dobrovoľne poskytli správy o vnútornom audite IAS orgánu udeľujúcemu absolutórium; domnieva sa, že takýto postup by mal byť bežným postupom, a očakáva, že všetky ostatné agentúry Únie budú postupovať rovnakým spôsobom, pričom uznajú, že orgán udeľujúci absolutórium zabezpečí dôvernosť týchto správ;

         Úloha Útvaru pre vnútorný audit (IAS)

                  25.

                  považuje úlohu IAS ako vnútorného audítora decetralizovaných agentúr za kľúčovú; zdôrazňuje najmä, že IAS vydáva nezávislé stanoviská ku kvalite systémov riadenia a kontroly a odporúčania na zlepšenie podmienok vykonávania operácií a na presadzovanie riadneho finančného hospodárenia agentúr;

                  26.

                  vyzýva preto správne rady agentúr, aby riadne zohľadnili odporúčania IAS v záujme rýchlej nápravy zistených nedostatkov;

                  27.

                  víta skutočnosť, že agentúry predkladajú Parlamentu v súlade s článkom 86 ods. 4 nariadenia o rozpočtových pravidlách súhrn zistení IAS; pripomína, že správy IAS sú internými, a nie verejnými dokumentmi; ďalej konštatuje, že to platí i pre osobitné výročné správy o agentúrach a iných orgánoch; víta akúkoľvek spoluprácu agentúr, pokiaľ ide o poskytovanie týchto správ na základe osobitnej a odôvodnenej žiadosti Parlamentu; nalieha na medziinštitucionálnu pracovnú skupinu pre agentúry, aby sa zaoberala problémom nedostatočných právnych predpisov týkajúcich sa správ IAS o agentúrach a aby navrhla riešenie;

                  28.

                  dôrazne vyzýva Dvor audítorov, aby do svojich výročných správ o agentúrach zahrnul odkaz na závery auditov IAS a hodnotenie uplatňovania odporúčaní IAS agentúrami;

                  29.

                  rád by tiež zdôraznil dôležitú úlohu IAS pri vykonávaní auditov výkonnosti agentúr; vyjadruje však poľutovanie nad tým, že orgán udeľujúci absolutórium nie je nevyhnutne informovaný o zisteniach týchto auditov, čo vyplýva z nedostatočných právnych predpisov o agentúrach spomenutých v odseku 27;

         Úloha oddelenia vnútorného auditu (IAC)

                  30.

                  naliehavo vyzýva agentúry, aby zriadili službu vnútorného auditu s cieľom poskytovať podporu a poradenstvo riaditeľom agentúr, pokiaľ ide o riadenie a vnútornú kontrolu, a vykonávať hodnotenia rizika a vnútorné audity;

                  31.

                  víta tiež iniciatívu Agentúry pre kontrolu rybného hospodárstva Spoločenstva a Európskej námornej bezpečnostnej agentúry, ktorou zriadili spoločné IAC; považuje toto spoločné oddelenie za najlepší postup, ktorý by mali uplatňovať aj ostatné agentúry;

                  32.

                  okrem toho víta a podporuje predsednícku činnosť IAS v sieti Audinet pre agentúry, ktorej členovia sa stretávajú dva alebo trikrát do roka s cieľom koordinovať prácu IAC a vymieňať si skúsenosti, pokiaľ ide o prístup k auditu, metodiku a najlepšie postupy;

         Pilotný audit etického rámca

                  33.

                  vyjadruje blahoželanie Európskemu stredisku pre rozvoj odborného vzdelávania (Cedefop) za to, že sa stalo prvou agentúrou, ktorá v roku 2009 dobrovoľne uskutočnila pilotný audit etického rámca; nabáda Cedefop, aby poskytlo informácie o tejto iniciatíve ostatným agentúram;

            IV.   VYHLÁSENIE O VIEROHODNOSTI A VÝROČNÁ SPRÁVA O ČINNOSTI

         Vyhlásenie o vierohodnosti

                  34.

                  vyzýva agentúry, aby zverejnili vyhlásenia ich riaditeľov o vierohodnosti na svojich internetových stránkach, aby ich uviedli v prílohách k svojim výročným správam o činnosti a aby potvrdili, že informácie obsiahnuté v ich výročných správach o činnosti poskytujú pravdivý a skutočný obraz okrem prípadov, keď je v akýchkoľvek výhradách súvisiacich s vymedzenými oblasťami príjmov a výdavkov uvedené inak;

                  35.

                  zdôrazňuje povinnosť riaditeľov agentúr uviesť vo vyhláseniach o vierohodnosti výhrady vždy, keď Dvor audítorov alebo IAS Komisie upozornia na vážne zistenia (t. j. kritické audítorské odporúčania z dôvodu skrytých nedostatkov a v prípade prekročenia prahu závažnosti);

         Výročné správy o činnosti

                  36.

                  vyzýva agentúry, aby štandardizovali štruktúru svojich výročných správ o činnosti v súlade s formátom, ktorý používajú generálne riaditeľstvá Komisie, a zodpovedajúcim spôsobom v nej uvádzali splnené úlohy, problémy spojené s riadením, zistenia vnútorného auditu a zlepšenia v oblasti ľudských zdrojov za predmetný rozpočtový rok; v tejto súvislosti vyjadruje uznanie Európskej environmentálnej agentúre (EEA) za to, že už vypracovala svoju výročnú správu o činnosti podľa vyššie uvedenej štruktúry, a domnieva sa, že tento najlepší postup by mali nasledovať aj ostatné agentúry;

                  37.

                  okrem toho vyjadruje uznanie Európskemu centru pre prevenciu a kontrolu chorôb a opäť aj EEA za to, že vo svojich výročných správach o činnosti použili prehľadné tabuľky a grafy obsahujúce zhrnutie kľúčových dosiahnutých výsledkov; považuje to za veľmi vítanú prax, ktorú by mali nasledovať ostatné agentúry;

                  38.

                  vyzýva Dvor audítorov, aby do svojich osobitných výročných správ o agentúrach zahrnul celkové hodnotenie každej výročnej správy o činnosti, ako to už robí v prípade výročnej správy o Komisii, keď skúma výročné správy o činnosti rôznych generálnych riaditeľstiev Komisie;

            V.   RIADENIE AGENTÚR

         Správne rady agentúr

                  39.

                  konštatuje, že veľkosť správnych rád niektorých agentúr a vysoká fluktuácia ich členov by mohli viesť k neúčinnosti orgánu prijímajúceho rozhodnutia; vyzýva preto medziinštitucionálnu pracovnú skupinu pre agentúry, aby sa touto otázkou zaoberala; navrhuje tiež, aby sa zvážila možnosť zlúčenia správnych rád agentúr, ktoré pôsobia v príbuzných oblastiach, s cieľom znížiť náklady na schôdze;

                  40.

                  okrem toho vyzýva riaditeľov agentúr, aby uskutočnili kroky na posilnenie úlohy ich správnych rád tým, že budú predkladať strategické/prioritné otázky na diskusiu s časovým predstihom tak, aby mohli byť prijaté strategické rozhodnutia;

                  41.

                  vyzýva správne rady agentúr, aby sa snažili o dosiahnutie čo najväčšieho súladu medzi plánovaním úloh a zdrojov (finančných aj ľudských) prostredníctvom zlepšenia tvorby rozpočtu založeného na činnostiach a riadenia založeného na činnostiach (ABB/ABM);

         Úloha Komisie

                  42.

                  vyjadruje spokojnosť s druhým úspešným rokom činnosti Európskej chemickej agentúry (ECHA), pričom v roku 2007 bola za jej rozpočtové hospodárenie zodpovedná Komisia (GR pre podnikanie a priemysel); zdôrazňuje najmä, že ECHA bola zriadená hladko a skutočne rýchlo hlavne vďaka účinnej podpore jej partnerského GR, výmeny skúseností s inými podobnými agentúrami a poskytnutia silnej podpory hostiteľskou krajinou; domnieva sa preto, že tento najlepší postup by mohla Komisia uplatňovať pri otváraní nových agentúr;

                  43.

                  berie na vedomie zistenie medziinštitucionálnej pracovnej skupiny pre agentúry, že približne 30 % zdrojov agentúr sa vynakladá na administratívu; vyzýva Komisiu, aby zvýšila úsilie o poskytnutie všetkej potrebnej administratívnej pomoci relatívne malým agentúram, a to najmä tým, ktoré boli založené nedávno, a aby zabezpečila účinné fungovanie všetkých agentúr;

         Disciplinárne konania

                  44.

                  opäť pripomína, že Parlament vo svojich uzneseniach o absolutóriu za roky 2006, 2007 a 2008 vyzval agentúry, aby zvážili vytvorenie medziagentúrnej disciplinárnej rady; konštatuje, že tento projekt sa rodí ťažko najmä z dôvodu, že je problematické nájsť zamestnancov na zodpovedajúcej kariérnej úrovni do funkcie členov rady; vyzýva však agentúru zodpovednú za koordináciu siete agentúr, aby vytvorila sieť zamestnancov na úrovni požadovanej na členstvo v disciplinárnej rade;

            VI.   VÝKONNOSŤ

                  45.

                  považuje iniciatívu agentúry Eurojust, ktorej cieľom je zahrnúť kľúčové ukazovatele výkonnosti (KPI) do plánov na rok 2010, za najlepší postup pre ostatné agentúry; okrem toho vyzýva agentúry, aby účinne spájali KPI so svojimi cieľmi, rozpočtom a ročným pracovným programom; domnieva sa, že tento postup umožní zainteresovaným stranám lepšie hodnotiť výkonnosť agentúr; nabáda ostatné agentúry, aby začlenili KPI do svojich ročných pracovných programov;

                  46.

                  konštatuje, že výkonnosť a účinnosť sa nemerajú štandardizovaným spôsobom; vyzýva preto medziinštitucionálnu pracovnú skupinu pre agentúry, aby sa zaoberala touto otázkou;

                  47.

                  konštatuje, že agentúry, ktoré začleňujú KPI do svojich programov, vychádzajú predovšetkým z procedurálnych a procesných aspektov výkonnosti, a nie zo skutočných výsledkov; nabáda agentúry, aby vytvorili KPI založené na výsledkoch, a žiada medziinštitucionálnu pracovnú skupinu pre agentúry, aby sa zaoberala touto otázkou;

         Viacročný pracovný program

                  48.

                  naliehavo vyzýva každú agentúru, aby zostavila viacročný pracovný program v súlade s viacročnou stratégiou Únie v odvetví, v ktorom pôsobí; zdôrazňuje význam viacročného pracovného programu, ktorý agentúre umožní lepšie organizovať svoje činnosti, lepšie posúdiť riziko týchto činností, uskutočniť účinné organizačné opatrenia s cieľom realizovať svoju stratégiu a dosahovať ciele;

         Ročný pracovný program

                  49.

                  naliehavo vyzýva agentúry, aby zlepšili prepojenie medzi svojím rozpočtom a ročným pracovným programom; uznáva, že Dvor audítorov často informoval o nedostatočne prísnych postupoch zostavovania rozpočtu, čo viedlo k značnému počtu rozpočtových presunov, ktoré ovplyvnili väčšinu rozpočtových riadkov;

                  50.

                  víta úmysel organizácií Cedefop a ECHA sprístupniť Ganttove diagramy pre hlavné operačné činnosti; pripomína agentúram, že tieto diagramy poskytujú stručný prehľad o tom, aký čas strávi každý pracovník na jednotlivých projektoch, a podporujú prístup zameraný na dosahovanie výsledkov;

         Postupy spätnej väzby

                  51.

                  vyzýva agentúry, aby rozšírili svoju orientáciu na zákazníka a postupy spätnej väzby a aby v tejto súvislosti plne využívali výsledky svojich hodnotení; vyjadruje blahoželanie najmä agentúre ECHA za to, že v roku 2009 uskutočnila prieskum medzi zainteresovanými stranami, a za to, že rozšírila podporné aktivity pre odvetvie (napríklad poskytnutie služby telefonického poradenstva pre hlavných registrujúcich, semináre, stretnutia v rámci siete a konzultácie pre verejnosť);

                  52.

                  víta iniciatívu nadácie Eurofund uskutočniť druhé ex post hodnotenie svojho pracovného programu za roky 2005 – 2008; považuje ho za cenný postup aj pre ostatné agentúry, ktorý slúži ako nástroj na riešenie problémov, pred ktorými agentúry stoja;

                  53.

                  okrem toho považuje za nanajvýš dôležité, aby agentúry ďalej rozvinuli svoje systémy sledovania výkonnosti s cieľom zabezpečiť sledovanie výsledkov svojej výkonnosti, a nabáda agentúry, aby tieto výsledky uvádzali vo svojich výročných plánoch činností;

                  54.

                  nabáda okrem toho agentúry, aby dôsledne podávali správy o KPI;

         Tabuľka priložená k správe Dvora audítorov

                  55.

                  blahoželá centru EMCDDA, Prekladateľskému stredisku pre orgány Európskej únie (CDT) a Európskemu úradu pre bezpečnosť potravín (EFSA) k tomu, že v tabuľke, ktorá tvorí prílohu k osobitným výročným správam Dvora audítorov za rok 2009, uviedli porovnanie operácií vykonaných v priebehu rokov 2009 a 2008 s cieľom umožniť orgánu udeľujúcemu absolutórium uskutočniť lepšie medziročné zhodnotenie ich výkonnosti;

            VII.   ÚVAHA O AGENTÚRACH: SPOLOČNÝ PRÍSTUP

                  56.

                  víta prebiehajúcu prácu medziinštitucionálnej pracovnej skupiny pre agentúry, ktorej cieľom je posúdiť úlohu a postavenie decentralizovaných agentúr v inštitucionálnom prostredí Únie, zriadenie, štruktúru a fungovanie týchto agentúr, ako aj otázky týkajúce sa financovania, rozpočtu, dohľadu a riadenia; žiada pracovnú skupinu, aby vypracovala analýzu a všeobecné odporúčania týkajúce sa účinnosti existujúcich agentúr a aby navrhla plány na zlepšenie celkovej efektívnosti s ohľadom na druh a počet agentúr;

                  57.

                  pripomína, že spoločným vyhlásením medziinštitucionálnej pracovnej skupiny pre agentúry vydanom v marci 2009 sa otvoril „dialóg o regulačných agentúrach s cieľom posúdiť súčasnú situáciu, predovšetkým súdržnosť, účinnosť, zodpovednosť a transparentnosť týchto agentúr“ a že pracovná skupina „sa bude zaoberať viacerými kľúčovými otázkami, ktoré predložili zúčastnené inštitúcie, vrátane úlohy a postavenia decentralizovaných agentúr v inštitucionálnom prostredí EÚ, zriadenia, štruktúry a fungovania týchto agentúr, ako aj otázkami týkajúcimi sa financovania, rozpočtu, dohľadu a riadenia“;

                  58.

                  poznamenáva, že Parlament vo svojom uznesení z 5. mája 2010 o absolutóriu za rok 2008 uvádza, že medziinštitucionálna pracovná skupina pre agentúry by mala „prehodnotiť možnosť úzkej spolupráce, prípadne zlúčenia niektorých agentúr“ a že „malé agentúry čelia vážnym problémom s efektívnosťou“;

                  59.

                  požaduje vyhlásenie moratória na zriaďovanie ďalších agentúr, a to prinajmenšom dovtedy, kým sa uspokojivým spôsobom nevyriešia otázky uvedené v spoločnom vyhlásení medziinštitucionálnej pracovnej skupiny pre agentúry a v uznesení o absolutóriu z 5. mája 2010;

                  60.

                  domnieva sa, že hneď ako sa vyriešia tieto otázky, by sa k zriaďovaniu ďalších agentúr malo pristupovať s čo najväčšou opatrnosťou, aby sa zaručilo, že sú skutočne nevyhnutné a že pri plnení dohodnutého politického cieľa poskytujú najlepšiu hodnotu za vynaložené prostriedky;

                  61.

                  znovu zdôrazňuje, že je dôležité zvážiť možnosť zlúčenia niektorých agentúr, aby mohli zdieľať režijné a iné náklady;

                  62.

                  žiada medziinštitucionálnu pracovnú skupinu pre agentúry, aby posúdila, či by sa niektoré menšie agentúry, ktorých úplné zlúčenie by nebolo vhodné, nemali premiestniť do jedného mesta, prípadne i do jednej budovy, aby tak mohli využívať spoločné centrálne zdroje s cieľom minimalizovať zaťaženie režijnými a inými nákladmi;

                  63.

                  víta úmysel Dvora audítorov zverejniť na jeseň 2011 osobitnú správu o referenčnom porovnaní nákladov v agentúrach Únie;

                  64.

                  poznamenáva, že viaceré agentúry pôsobiace v rámci spoločných oblastí vykonávajú podobné aktivity; pripomína, že prekrývanie činností je spojené so zbytočnými dodatočnými nákladmi;

                  65.

                  pripomína, že rozpočet Únie je založený na riadnom finančnom hospodárení, ktoré si vyžaduje, aby boli výdavky relevantné, účinné a efektívne a aby sa náležite riešila otázka zbytočných výdavkov;

                  66.

                  vyzýva preto Komisiu, aby vykonala hodnotenie všetkých agentúr Únie, ktorého cieľom bude zistiť, či nedochádza k prekrývaniu činností, a v prípade, že sa zistí, že k nemu dochádza, vykonať analýzu možnosti zlúčenia príslušných agentúr, a aby do 31. decembra 2011 predložila Parlamentu správu o tejto veci;

            VIII.   VŠEOBECNE O ROZŠIRUJÚCOM SA ZRIAĎOVANÍ SPOLOČNÝCH PODNIKOV

                  67.

                  upriamuje pozornosť na rekordné zvýšenie počtu spoločných podnikov za posledné roky; konštatuje najmä, že tieto orgány podliehajú rovnakému rámcovému nariadeniu o rozpočtových pravidlách ako decentralizované agentúry, ale vo svojich finančných pravidlách stále jednoznačne neuvádzajú právomoci IAS ako svojho vnútorného audítora;

                  68.

                  víta však zámer IAS prevziať túto úlohu vnútorného audítora spoločných podnikov počnúc rokom 2011;

                  69.

                  vyjadruje ďalej názor, že spoločné podniky by vzhľadom na veľkosť svojich rozpočtov a zložitosť svojich úloh mali zriadiť audítorský výbor priamo podliehajúci ich správnej rade;

                  70.

                  poveruje svojho predsedu, aby postúpil toto uznesenie agentúram, na ktoré sa vzťahuje tento postup udeľovania absolutória, Rade, Komisii a Dvoru audítorov.

         (1)  Ú. v. EÚ L 252, 25.9.2010, s. 241.

         (2)  Ú. v. ES L 248, 16.9.2002, s. 1.

         (3)  Ú. v. ES L 357, 31.12.2002, s. 72.

         (4)  Ú. v. EÚ C 338, 14.12.2010.

         (5)  Prijaté texty, P7_TA(2010)0176.

         (6)  Ú. v. ES L 56, 4.3.1968, s. 1.


title: 2011/755/EÚ: Rozhodnutie Európskeho parlamentu z  25. októbra 2011 o absolutóriu za plnenie všeobecného rozpočtu Európskej únie za rozpočtový rok 2009, oddiel II – Rada#Uznesenie Európskeho parlamentu z  25. októbra 2011 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2009, oddiel II – Rada

text:
               26.11.2011

               SK

               Úradný vestník Európskej únie

               L 313/11

         ROZHODNUTIE EURÓPSKEHO PARLAMENTU
   z 25. októbra 2011
   o absolutóriu za plnenie všeobecného rozpočtu Európskej únie za rozpočtový rok 2009, oddiel II – Rada
   (2011/755/EÚ)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2009 (1),
   so zreteľom na konečnú ročnú účtovnú závierku Európskej únie za rozpočtový rok 2009 (SEK(2010) 963 – C7-0213/2010) (2),
   so zreteľom na výročnú správu Rady o vnútorných auditoch vykonaných v roku 2009 pre orgán udeľujúci absolutórium,
   so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),
   so zreteľom na vyhlásenie o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),
   so zreteľom na svoje rozhodnutie z 10. mája 2011 (5), ktorým sa odkladá udelenie absolutória za rozpočtový rok 2009, a na sprievodné uznesenie,
   so zreteľom na článok 272 ods. 10 a články 274, 275 a 276 Zmluvy o ES, ako aj na článok 314 ods. 10 a články 317, 318 a 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 50, 86, 145, 146 a 147,
   so zreteľom na rozhodnutie generálneho tajomníka Rady/vysokého predstaviteľa pre spoločnú zahraničnú a bezpečnostnú politiku č. 190/2003 o náhrade cestovných výdavkov zástupcov členov Rady (7),
   so zreteľom na Medziinštitucionálnu dohodu medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (8),
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na druhú správu Výboru pre kontrolu rozpočtu (A7-0328/2011),

               1.

               neudeľuje generálnemu tajomníkovi Rady absolutórium za plnenie rozpočtu Rady za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 69, 13.3.2009.

      (2)  Ú. v. EÚ C 308, 12.11.2010, s. 1.

      (3)  Ú. v. EÚ C 303, 9.11.2010, s. 1.

      (4)  Ú. v. EÚ C 308, 12.11.2010, s. 129.

      (5)  Ú. v. EÚ L 250, 27.9.2011, s. 23.

      (6)  Ú. v. ES L 248, 16.9.2002, s. 1.

      (7)  Rozhodnutie vychádzajúce z rokovacieho poriadku Rady z 22. júla 2002 (Ú. v. ES L 230, 28.8.2002, s. 7).

      (8)  Ú. v. EÚ C 139, 14.6.2006, s. 1.

      UZNESENIE EURÓPSKEHO PARLAMENTU
      z 25. októbra 2011
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2009, oddiel II – Rada
      EURÓPSKY PARLAMENT,
      so zreteľom na všeobecný rozpočet Európskej únie na rozpočtový rok 2009 (1),
      so zreteľom na konečnú ročnú účtovnú závierku Európskej únie za rozpočtový rok 2009 (SEK(2010) 963 – C7-0213/2010) (2),
      so zreteľom na výročnú správu Rady o vnútorných auditoch vykonaných v roku 2009 pre orgán udeľujúci absolutórium,
      so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3),
      so zreteľom na vyhlásenie o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov v súlade s článkom 287 Zmluvy o fungovaní Európskej únie (4),
      so zreteľom na svoje rozhodnutie z 10. mája 2011 (5), ktorým sa odkladá udelenie absolutória za rozpočtový rok 2009, a na sprievodné uznesenie,
      so zreteľom na článok 272 ods. 10 a články 274, 275 a 276 Zmluvy o ES, ako aj na článok 314 ods. 10 a články 317, 318 a 319 Zmluvy o fungovaní Európskej únie (ZFEÚ),
      so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6) (nariadenie o rozpočtových pravidlách), a najmä na jeho články 50, 86, 145, 146 a 147,
      so zreteľom na rozhodnutie generálneho tajomníka Rady/vysokého predstaviteľa pre spoločnú zahraničnú a bezpečnostnú politiku č. 190/2003 o náhrade cestovných výdavkov zástupcov členov Rady (7),
      so zreteľom na Medziinštitucionálnu dohodu medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (8),
      so zreteľom na článok 77 rokovacieho poriadku a prílohu VI k rokovaciemu poriadku,
      so zreteľom na druhú správu Výboru pre kontrolu rozpočtu (A7-0328/2011),

                  A.

                  keďže „občania majú právo vedieť, na čo sa vynakladajú ich dane a ako sa zaobchádza s právomocou zverenou politickým orgánom“ (9);

                  B.

                  keďže administratíva Rady by mala podliehať demokratickej zodpovednosti voči občanom Únie, pokiaľ ide o využívanie finančných prostriedkov Únie;

                  C.

                  keďže je tiež dôležité zabezpečiť väčšiu transparentnosť pri uplatňovaní právnych predpisov Únie a európski občania majú právo byť lepšie informovaní aj v tomto ohľade, preto Európsky parlament víta dosiahnutú dohodu s Radou vo veci tabuliek zhody;

                  D.

                  keďže Európsky parlament je jedinou priamo volenou inštitúciou Únie a udeľuje absolutórium za plnenie všeobecného rozpočtu Európskej únie;

         Nevyriešené otázky

                  1.

                  vyjadruje poľutovanie nad ťažkosťami, ku ktorým došlo v rámci postupov udeľovania absolutória za roky 2007 – 2009, a okrem toho opätovne potvrdzuje svoje stanovisko vyjadrené v predchádzajúcich uzneseniach o absolutóriu za tieto rozpočtové obdobia;

                  2.

                  potvrdzuje, že 28. februára 2011 mu bol doručený list generálneho tajomníka Rady, ktorý obsahoval niekoľko dokumentov týkajúcich sa postupu udeľovania absolutória Rade za rozpočtový rok 2009 (záverečné finančné výkazy za rok 2009 vrátane účtovnej závierky, správu o finančnej činnosti a prehľad vnútorných auditov za rok 2009), čo víta ako konštruktívny krok v záujme zabezpečenia demokratickej kontroly administratívneho rozpočtu Rady;

                  3.

                  víta skutočnosť, že Rada predložila uvedené dokumenty Európskemu parlamentu a že sa predsedníctvo Rady zúčastnilo na diskusii o udeľovaní absolutória za rok 2009 v rámci plenárnej schôdze; pripomína však, že Európsky parlament udelenie absolutória odložil, pretože nedostal žiadnu odpoveď na mnohé nevyriešené otázky týkajúce sa udelenia absolutória Rade za rok 2009, ktoré boli vznesené v predchádzajúcej fáze, konkrétne:

                              a)

                              administratíva Rady neprijala žiadne pozvanie na stretnutie s výborom Európskeho parlamentu zodpovedným za postup udeľovania absolutória, na ktorom sa malo rokovať o otázkach súvisiacich s plnením rozpočtu Rady na rok 2009, a preto Európsky parlament stále potrebuje potvrdenie generálneho tajomníka Rady o tom, že je ochotný osobne sa zúčastniť na schôdzi tohto výboru a odpovedať na otázky jeho členov;

                              b)

                              Európsky parlament nedostal od administratívy Rady informácie ani dokumenty, o ktoré žiadal vo svojom uznesení z 10. mája 2011;

         Právo Európskeho parlamentu udeliť absolutórium

                  4.

                  berie na vedomie list predsedníctva Rady z 2. júna 2011 adresovaný predsedovi Európskeho parlamentu, v ktorom Rada konštatuje, že všetkým účtovným závierkam Únie za rok 2009 vrátane účtovnej závierky Rady bolo udelené absolutórium v súlade s právom EÚ hlasovaním Európskeho parlamentu podľa článku 319 ZFEÚ, ktoré sa konalo 10. mája 2011;

                  5.

                  zdôrazňuje právo Európskeho parlamentu udeliť absolutórium na základe výkladu článkov 316, 317 a 319 ZFEÚ v ich vzájomných súvislostiach a s ohľadom na ich kontext a účel, ktorým je podrobiť plnenie celého rozpočtu Európskej únie bez výnimky parlamentnej kontrole a parlamentnému dohľadu, a právo nezávisle udeľovať absolutórium nielen v súvislosti s oddielmi rozpočtu, ktoré plní Komisia, ale aj v súvislosti s oddielmi rozpočtu, ktoré plnia iné inštitúcie, ako sa uvádza v článku 1 nariadenia o rozpočtových pravidlách;

                  6.

                  zastáva názor, že na základe článku 319 ZFEÚ a článku 50 nariadenia o rozpočtových pravidlách sú ostatné inštitúcie povinné dodržiavať pri plnení rozpočtu rovnaké pravidlá a podmienky ako Komisia; preto sa domnieva, že za plnenie každého rozpočtu zodpovedá každá príslušná inštitúcia, a nie iba Komisia;

                  7.

                  zdôrazňuje, že bez ohľadu na možný rozličný právny výklad autonómnej účtovnej závierky Európsky parlament zastáva názor, že politické hodnotenie finančného hospodárenia inštitúcie v posudzovanom roku by sa malo v každom prípade dokončiť, čím by sa zachovala súčasná inštitucionálna rovnováha, v súlade s ktorou je Európsky parlament zodpovedný za zaistenie demokratickej zodpovednosti voči občanom Únie;

                  8.

                  domnieva sa, že uvedené právne zdôvodnenie aj ustálená prax prijímania jednotlivých rozhodnutí o absolutóriu pre všetky inštitúcie a orgány Únie tento výklad podporujú a okrem toho treba rozhodnutia o absolutóriu prijímať oddelene z operačných dôvodov, aby sa zabránilo diskontinuite a prerušeniu činnosti Únie;

                  9.

                  domnieva sa, že článok 147 nariadenia o rozpočtových pravidlách a článok 265 ZFEÚ je potrebné vykladať tak, že ak nie sú prijaté náležité opatrenia, ktoré by viedli k riešeniu pripomienok pripojených k rozhodnutiu Európskeho parlamentu o absolutóriu, Európsky parlament má právo podať žalobu na nečinnosť;

         Rozdielna úloha Európskeho parlamentu a Rady v postupe udeľovania absolutória

                  10.

                  konštatuje, že podľa vyhlásenia, s ktorým predsedníctvo Rady vystúpilo na schôdzi Výboru pre kontrolu rozpočtu 21. júna 2011, má „memorandum o porozumení“, ktoré prijal Coreper 2. marca 2011, vytvoriť základ pre vzťahy medzi Európskym parlamentom a Radou v súvislosti s absolutóriom za plnenie ich rozpočtov; ďalej konštatuje, že toto memorandum si vyžaduje plnú reciprocitu medzi Európskym parlamentom a Radou, pokiaľ ide o predkladanie dokumentov, zodpovedanie otázok a dvojstranné schôdze zástupcov Rady a výboru Európskeho parlamentu zodpovedného za postup udeľovania absolutória i generálnych tajomníkov oboch inštitúcií, ktoré sa majú organizovať každoročne;

                  11.

                  plne rešpektuje úlohu Rady ako subjektu, ktorý v rámci postupu udeľovania absolutória vydáva podľa článku 319 ZFEÚ odporúčania; nesúhlasil by však s Radou, pokiaľ by sa domnievala, že pri udeľovaní absolutória je v rovnakej pozícii ako Európsky parlament;

                  12.

                  opätovne zdôrazňuje, že treba aj naďalej rozlišovať medzi rozdielnymi úlohami Európskeho parlamentu a Rady v postupe udeľovania absolutória a že administratíva Rady (jej generálny sekretariát) a tiež administratívy ostatných inštitúcií Únie vrátane samotnej administratívy Európskeho parlamentu by mali podliehať kontrole Dvora audítorov a prostredníctvom postupu udeľovania absolutória uvedeného v ZFEÚ by mali byť plne zodpovedné za plnenie svojich rozpočtov voči občanom Únie;

                  13.

                  konštatuje, že Dvor audítorov vykonáva kontroly v týchto inštitúciách oddelene od kontrol Komisie, a zdôrazňuje, že konečným článkom v hierarchii zodpovednosti by mala byť demokratická kontrola prostredníctvom absolutória udeľovaného Európskym parlamentom;

                  14.

                  pripomína Dvoru audítorov návrh Európskeho parlamentu, aby vykonal hĺbkové hodnotenie systémov dohľadu a kontroly v Rade podobné hodnoteniam, ktoré vykonal na Súdnom dvore, u európskeho ombudsmana a u európskeho dozorného úradníka pre ochranu údajov v rámci prípravy svojej výročnej správy za rozpočtový rok 2010;

         Hlavné prvky absolutória udeľovaného Rade

                  15.

                  pripomína, že výdavky Rady treba kontrolovať rovnako ako výdavky ostatných inštitúcií a hlavnými prvkami tejto kontroly by mali byť:

                              a)

                              formálna schôdza zástupcov Rady a výboru Európskeho parlamentu zodpovedného za postup udeľovania absolutória, prípadne za zatvorenými dverami, s cieľom odpovedať na otázky členov výboru; na tejto schôdzi by sa mal zúčastniť generálny tajomník Rady, predsedníctvo výboru zodpovedného za postup udeľovania absolutória, spravodajca a poslanci zastupujúci politické skupiny (koordinátori a/alebo tieňoví spravodajcovia);

                              b)

                              ako sa uvádza v jeho uznesení zo 16. júna 2010 (10) o absolutóriu Rade za rozpočtový rok 2008, absolutórium by malo vychádzať z týchto písomných dokumentov predložených všetkými inštitúciami:

                                          —

                                          účtovných závierok za predchádzajúci rozpočtový rok súvisiacich s plnením ich rozpočtov,

                                          —

                                          finančného výkazu ich aktív a pasív,

                                          —

                                          výročnej správy o činnosti v súvislosti s ich rozpočtovým a finančným hospodárením,

                                          —

                                          výročnej správy ich vnútorného audítora.

         (1)  Ú. v. EÚ L 69, 13.3.2009.

         (2)  Ú. v. EÚ C 308, 12.11.2010, s. 1.

         (3)  Ú. v. EÚ C 303, 9.11.2010, s. 1.

         (4)  Ú. v. EÚ C 308, 12.11.2010, s. 129.

         (5)  Ú. v. EÚ L 250, 27.9.2011, s. 23.

         (6)  Ú. v. ES L 248, 16.9.2002, s. 1.

         (7)  Rozhodnutie vychádzajúce z rokovacieho poriadku Rady z 22. júla 2002 (Ú. v. ES L 230, 28.8.2002, s. 7).

         (8)  Ú. v. EÚ C 139, 14.6.2006, s. 1.

         (9)  Európska iniciatíva týkajúca sa transparentnosti.

         (10)  Ú. v. EÚ L 252, 25.9.2010, s. 22.


title: 2013/588/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej námornej bezpečnostnej agentúry za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej námornej bezpečnostnej agentúry za rozpočtový rok 2011

text:
               16.11.2013

               SK

               Úradný vestník Európskej únie

               L 308/267

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskej námornej bezpečnostnej agentúry za rozpočtový rok 2011
   (2013/588/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (4), a najmä na jeho článok 19,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0078/2013),

               1.

               udeľuje výkonnému riaditeľovi Európskej námornej bezpečnostnej agentúry absolutórium za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej námornej bezpečnostnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 129.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 208, 5.8.2002, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej námornej bezpečnostnej agentúry za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (4), a najmä na jeho článok 19,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0078/2013),

                  A.

                  keďže Dvor audítorov vyhlásil, že získal primeranú istotu o tom, že účtovná závierka Európskej námornej bezpečnostnej agentúry (ďalej len „agentúra“) za rozpočtový rok 2011 je spoľahlivá a že príslušné operácie sú zákonné a správne,

         Rozpočtové a finančné hospodárenie

                  1.

                  berie na vedomie, že rozpočet agentúry na rok 2011 dosiahol výšku 56,4 milióna EUR v porovnaní so sumou 54,4 milióna EUR v predchádzajúcom roku;

                  2.

                  so znepokojením berie na vedomie zistenie Dvora audítorov, že viazané rozpočtové prostriedky výške 0,9 milióna EUR sa nevzťahovali na existujúce právne záväzky a agentúra mala zrušiť viazanosť a odviesť sumu Komisii začiatkom roka 2012; poznamenáva však, že agentúra začala tento proces príliš neskoro a že v dôsledku toho a z dôvodu obmedzení spôsobených informačným systémom budú tieto finančné prostriedky blokované jeden rok a ich viazanosť bude zrušená a budú vyplatené späť až na konci roka 2012;

                  3.

                  uznáva, že agentúra prijala kroky s cieľom zabezpečiť, aby viazanosť nevyrovnaných zostatkov na záväzky nesúvisiace s existujúcimi právnymi záväzkami bola zrušená pred koncom roka, a poverila povoľujúceho úradníka začatím postupu rušenia viazanosti hneď ako bude isté, že opatrenie nie je alebo sa nebude realizovať v plnej miere; vyzýva agentúru, aby oznámila orgánu udeľujúcemu absolutórium, či boli opatrenia dostatočné na to, aby sa zabránilo vzniku podobnej situácie;

                  4.

                  vyjadruje poľutovanie nad tým, že Dvor audítorov zistil potrebu zlepšiť správu aktív agentúry; zistil najmä nevysvetlené rozdiely medzi zaznamenanými ročnými a kumulovanými odpismi a že v prípade vnútorne obstaraných nehmotných aktív boli účtové postupy a informácie o nákladoch nespoľahlivé; konštatuje, že v rámci požadovaného obdobia chýba dôkaz o fyzickej inventarizácii administratívneho vybavenia;

                  5.

                  uznáva, že agentúra sa zaoberala všetkými otázkami, ktoré sa týkajú jej správy aktív, najmä v priebehu roka 2012, vypracovala a zaviedla podrobné pravidlá a postupy týkajúce sa správy aktív, overila správnosť inventúrneho súpisu a v priebehu druhej polovice roku 2012 dokončila úplný inventárny súpis fyzických aktív podľa plánu; berie na vedomie, že konečne bol v plnej miere aktualizovaný register aktív podporujúci nástroj agentúry na sledovanie všetkých jej aktív – systém ABAC na účtovanie aktív na základe časového rozlíšenia;

                  6.

                  s obavami berie na vedomie zistenie Dvora audítorov, že agentúra v decembri 2011 predala dva systémy čistiacich ramien na odstraňovanie ropy z morského povrchu s cieľom získať aspoň čistú účtovnú hodnotu zariadenia vo výške 319 050 EUR; konštatuje, že v dôsledku nesprávne stanovenej minimálnej ceny pod čistou účtovnou hodnotou bolo zariadenie predané so stratou 93 950 EUR; domnieva sa, že keďže dosiahnutá cena bola výsledkom výberového konania, naznačuje to, že by sa možno mali prehodnotiť použité odpisové sadzby;

                  7.

                  uznáva, že agentúra stanovila niekoľko usmernení a postupov, pokiaľ ide o správu jej majetku na odstraňovanie následkov znečistenia morí; uznáva že boli konzistentným spôsobom skonsolidované vo forme súpisu a že tento súpis obsahuje kapitolu o postupe verejného predaja a podrobný postup stanovenia príslušnej zostatkovej účtovnej hodnoty;

         Prijímanie zamestnancov

                  8.

                  berie na vedomie informáciu zo správy Dvora audítorov, že existuje priestor na zlepšenie transparentnosti postupu prijímania zamestnancov, najmä pokiaľ ide o hraničné hodnoty, ktoré záujemcovia musia spĺňať, aby mohli byť pozvaní na pohovor, a že otázky na písomné testy a pohovory a zodpovedajúce váženia pre hodnotenie uchádzačov neboli pred preskúmaním žiadostí stanovené; uznáva, že agentúra zodpovedajúcim spôsobom aktualizovala svoj postup prijímania zamestnancov;

         Konflikty záujmov

                  9.

                  vyzýva agentúru, aby preskúmala a zamedzila možné konflikty záujmov pri zamestnávaní expertov a pracovníkov z odvetvia, nad ktorým vykonáva dohľad;

         Vnútorný audit

                  10.

                  berie na vedomie, že v roku 2011 oddelenie vnútorného auditu agentúry (IAS) vykonalo audit kontroly v EMSA a že v nadväznosti na audit agentúra vypracovala podrobný akčný plán, ktorý podľa IAS zodpovedajúcim spôsobom riešil veľmi dôležité riziká; berie tiež na vedomie, že IAS sledoval stav plnenia ostávajúcich „veľmi dôležitých“ odporúčaní z predchádzajúcich auditov a zistil, že agentúra splnila všetky tieto odporúčania; berie na vedomie, že na konci roka 2011 agentúra považovala za uzavretých 26 z celkovo 30 odporúčaní IAS a oddelenia vnútorného auditu agentúry;

                  11.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (6) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 129.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. ES L 208, 5.8.2002, s. 1.

         (5)  Ú. v. ES L 357, 31.12.2002, s. 72.

         (6)  Prijaté texty, P7_TA(2013)0134 (pozri stranu 374 tohto úradného vestníka).